‘ซิโน-ไทย’งานล้นมือเล็งเพิ่มเป้า
STEC เตรียมปรับเพิ่มเป้ารายได้ปีนี้จากเดิม 1.4 หมื่นล้านบาท หลังงานในมือแตะ 5.1 หมื่นล้านบาท สูงเป็นประวัติการณ์
18 ส.ค. 2554

STEC เตรียมปรับเพิ่มเป้ารายได้ปีนี้จากเดิม 1.4 หมื่นล้านบาท หลังงานในมือแตะ 5.1 หมื่นล้านบาท สูงเป็นประวัติการณ์ 
นายวัลลภ รุ่งกิจวรเสถียร กรรมการผู้จัดการ บริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) เปิดเผยว่า บริษัทมีแผนจะปรับเพิ่มเป้าหมายรายได้ปี 2554 สูงจากเดิมที่ตั้งไว้ 1.4 หมื่นล้านบาท เนื่องจากเป้าหมายดังกล่าวเป็นการประเมินเมื่อสิ้นปีที่ผ่านมา ซึ่งบริษัทมีงานในมือเพียง 2.1 หมื่นล้านบาท 
ขณะที่ปัจจุบันบริษัทมีงานในมือทั้งหมด 5.1 หมื่นล้านบาท สูงมากเป็นประวัติการณ์ ใช้เวลารับรู้รายได้ถึง 3 ปี คาดว่าปีหน้าบริษัทจะมีรายได้สูงถึง 1.8 หมื่นล้านบาทได้
นอกจากนี้ บริษัทมีงานที่อยู่ระหว่างรอผลประมูลรวม 5.8 หมื่นล้านบาท เช่น รถไฟฟ้าสายสีแดง สัญญาที่ 1 และ 2 มูลค่า 2.8 หมื่นล้านบาท และ 1.8 หมื่นล้านบาท ตามลำดับ โรงไฟฟ้าอิสระ (IPP) 6,000 ล้านบาท เป็นต้น ซึ่งบริษัทหวังว่าจะได้รับงานอย่างน้อย 30% ของมูลค่างานทั้งหมด 
“บริษัทคาดว่ากำไรสุทธิปีนี้จะมากกว่าปีก่อนที่ทำได้ 443 ล้านบาท แม้ราคาน้ำมันและค่าแรงปรับขึ้น อาจทำให้อัตรากำไรขั้นต้นลดลงจากปีก่อนที่ทำได้ 9.3% เล็กน้อย แต่ปริมาณแบ็กล็อกที่มีอยู่คาดว่าจะช่วยดันให้กำไรสุทธิเติบโตได้ รวมทั้งคุมต้นทุนให้ดี” นายวัลลภ กล่าว
นายวัลลภ กล่าวว่า กระแสเงินสดที่มี 2,057 ล้านบาท รองรับการทำธุรกิจ ไม่จำเป็นต้องเพิ่มทุน
ด้านราคาหุ้น STEC ปิดตลาดที่ 14.30 บาท เพิ่มขึ้น 10 สตางค์ หรือ 0.70%